1.

Suosittaa neuvostolle, että a) tarkistetaan ja saatetaan ajan tasalle joulukuussa 2009 pidettävässä Eurooppa-neuvoston kokouksessa hyväksymistä varten ydinsulkusopimuksen osapuolten vuoden 2005 tarkistuskonferenssista 25. huhtikuuta 2005 vahvistettu neuvoston yhteinen kanta 2005/329/YUTP (7), millä valmistauduttaisiin siihen, että ydinsulkusopimuksen osapuolten vuoden 2010 tarkistuskonferenssissa saavutetaan menestyksekäs lopputulos niin, että ydinsulkusopimuksen kaikkia kolmea pilaria vahvistetaan entisestään; sitoutuu tavoitteeseen lopullisesta ydinaseriisunnasta, sellaisena kuin se on sisällytetty ydinaseita koskevaan yleissopimukseen; b) tehostetaan ponnisteluja leviämisen estämistä koskevien sääntöjen ja välineiden maailmanlaajuiseksi saattamisen ja tehokkaan täytäntöönpanon varmistamiseksi, erityisesti parantamalla tarkastusmenetelmiä; c) tuetaan aktiivisesti yhteistyössä kumppaneiden kanssa konkreettisia ehdotuksia saattaa ydinpolttoaineen tuotanto, käyttö ja jälleenkäsittely kokonaan IAEA:n valvontaan, ja lisäksi kansainvälisen polttoainepankin luomista; kannatetaan lisäksi muita ydinpolttoainesyklin monenvälistämistä koskevia aloitteita, joilla pyritään ydinvoiman rauhanomaiseen käyttöön ottaen tässä yhteydessä huomioon, että parlamentti suhtautuu myönteisesti neuvoston ja komission halukkuuteen osallistua 25 miljoonan euron panoksella IAEA:n valvonnassa toimivan ydinpolttoainepankin luomiseen, ja toivoo näkevänsä pikaista parannusta tätä kysymystä koskevassa yhteisessä toiminnassa; d) kannatetaan tulevia pyrkimyksiä vahvistaa IAEA:n valtuuksia, mukaan lukien IAEA:n ydinmateriaalivalvontasopimusten lisäpöytäkirjojen yleistämistä, ja muita luottamuksen lisäämiseksi kehitettyjä toimia; varmistetaan, että kyseisellä järjestöllä on käytössään riittävästi voimavaroja, jotta se voi täyttää keskeisen tehtävänsä eli ydinvoima-alan toimintojen turvallisuuden varmistamisen; e) saavutetaan merkittävää edistymistä G8:n kumppanuusaloitteen, Proliferation Security Initiative -hankkeen ja uhkien vähentämistä koskevan maailmanlaajuisen aloitteen osalta, ja pyritään saamaan täydellinen ydinkoekieltosopimus pian voimaan; f) syvennetään vuoropuhelua Yhdysvaltain uuden hallinnon sekä kaikkien ydinasevaltioiden kanssa yhteisten, ydinkärkien varastojen asteittaiseen pienentämiseen pyrkivien tavoitteiden edistämiseksi; tuetaan erityisesti toimia, joita Yhdysvallat ja Venäjä ovat toteuttamassa ydinaseidensa määrän vähentämiseksi huomattavasti, kuten START I ja SORT-sopimuksessa on sovittu; pyritään siihen, että täydellinen ydinkoekieltosopimus ratifioidaan ja START-sopimus uusitaan; g) kehitetään ydinsulkusopimuksen osapuolten vuoden 2010 tarkistuskonferenssissa strategioita, joilla pyritään pääsemään yksimielisyyteen sopimuksesta, jolla aseisiin käytettävien halkeamiskelpoisten aineiden tuotanto pysäytetään syrjimättömällä tavalla, mikä tarkoittaa, että täten neuvotellussa sopimuksessa olisi edellytettävä ydinaseettomien valtioiden ja ydinsulkusopimuksen piiriin tällä haavaa kuulumattomien valtioiden lisäksi myös YK:n turvallisuusneuvoston viittä pysyvää jäsentä, joilla kaikilla on ydinaseita, luopumaan halkeamiskelpoisten aineiden tuottamisesta aseita varten ja purkamaan kaikki nykyiset laitoksensa, joissa tuotetaan halkeamiskelpoisia aineita aseita varten; h) annetaan täysi tuki kaikkien käytössä olevien leviämisen estämiseen tarkoitettujen välineiden noudattamista koskevien tarkastusmenetelmien vahvistamiselle ja parantamiselle; i) kehotetaan toteuttamaan arviointitutkimus siitä, miten tehokasta joukkotuhoaseiden leviämisen estämistä koskevien lausekkeiden käyttö on ollut EU:n ja kolmansien valtioiden välillä tehdyissä sopimuksissa; j) tiedotetaan säännönmukaisesti Euroopan parlamentille kaikista ydinsulkusopimuksen vuoden 2010 tarkistuskonferenssiin liittyvistä valmistelevista kokouksista ja otetaan asianmukaisesti huomioon parlamentin kannat leviämisen estämistä ja aseriisuntaa koskeviin, mainittuun konferenssiin liittyviin kysymyksiin;